AFRIKAANSE OPSOMMING: Hierdie studie poog om ń beeld van die “innerlike” lewe van Engelse en Afrikaanse huisvroue te skets, soos uitgebeeld in twee vrouetydskrifte – een Engels en een Afrikaans – wat in Suid-Afrika tussen 1918 en 1945 uitgegee is. Die alledaagse aktiwiteite van wit Suid-Afrikaanse huisvroue – hulle pogings om na hulle gesinne om te sien, hulle dieët en oortuigings aangaande voeding, hulle besorgdhede oor die samelewing, watter klere hulle gedra het en hoekom hulle dit gedra het, hulle roetines binne die huis en verwagtinge van die tuislewe, hulle vrye tyd, stokperdjies en die ideologieë wat hulle aktiwiteite ondersteun het – is die hoofonderwerpe. Die Huisvrou en Mrs. Slade’s Good South African Housekeeping is die tydskrifte wat as primêre bronne gebruik is om hierdie werk in te lig. Hulle is gekies omdat beide spesifiek aan huisvroue gerig is en nie voorheen gebruik is nie. Die studie van hierdie tydskrifte verskaf dus ń unieke geleentheid om vrouwees en die sfere van die alledaagse lewe in hierdie twee kulture op 'n nuwe manier te vergelyk. Ten spyte van die geskiedkundige aandag wat aan Afrikaanse vroue as “volksmoeders” en deelnemers aan die openbare en politieke sfeer gegee word, het die huishoudelike sfeer van huisvroue in albei kulturele groepe grootliks onaangeraak gebly. Die ondersoek van die besonderhede van die alledaagse lewe van huisvroue in 'n spesifieke historiese konteks skep die geleentheid om verskeie aspekte van vroue se lewens, sowel as die impak van die private sfeer op die konstuksie van die geskiedenis van Suid-Afrika te verken. Dit blyk dat, ofskoon die geskiedenis van Afrikaners en Engelstaliges algemeen beskou word as ontluikend in teenstand tot mekaar, veral in die nadraai van die Suid-Afrikaanse Oorlog (1899-1902), vergelykings tussen die lewens van huisvroue die geleentheid verskaf om te bepaal dat die meeste van hierdie vroue se daaglikse aktiwiteite baie eenders en oorplaasbaar tussen die twee kulture was. Dit is van beide Engelse en Afrikaanse huisvroue verwag dat hulle vir hulle gades moet sorg, kinders grootmaak, hulle gesinne voed, kennis dra van voedselbereiding en voeding, skoonmaak en kyk na hulle fisieke voorkoms. Albei het ook toegang tot goedkoop arbeid in die huis gehad om hulle praktiese pligte te vergemaklik. Meer insiggewend: die druk veroorsaak deur gebeure soos die Wêreldoorloë, sosiale veranderinge en vinnige industrialisasie in Suid-Afrika het die tuislewe geaffekteer en in sommige gevalle is dit as bedreigings daarvoor gesien. Eksterne gebeure en opwellings in die samelewing het duidelik tot reaksies in die tydskrifte gelei. 'n Verandering in egskeidingswette in die 1930s het byvoorbeeld 'n atmosfeer van paniek in Die Huisvrou geskep, want vroue het die ondergang van die gesinslewe gevrees. Gevolglik is druk op ongetroude vroue geplaas om hulle tyd deur te bring deur hulle vir die huwelik en die lewe tuis voor te berei, in teenstelling daarmee dat hulle die arbeidsmag vir ekonomiese redes betree. Hierdie ondersoek ontbloot die besonderhede van die lewens van wit Suid-Afrikaanse huisvroue en herken die impak wat vroue se aktiwiteite binne die huislike sfeer op die samelewing buite die huis gehad het en omgekeerd. Deur Afrikaanse en Engelse huisvroue te vergelyk, word dit ook bepaal dat vroue in albei kulture eenderse oortuigings oor gesin en samelewing gehandhaaf het, wat na aan die kern van hulle lewens was. Albei is gemotiveer deur die filosofiese benadering dat die sukses van 'n samelewing primêr steun op die krag en sukses van elke afsonderlike gesin se tuislewe binne daardie samelewing.